Lona se reviews: Pasop vir die tande-terroris!
Walliams, David: Die tande-terroris( PROTEA, 2017)Illustrasies deur Tony Ross .
Ses titels deur Walliams het al sedert 2015 by PROTEA verskyn, en elke boek is met groot genoegdoening gelees. Die Tande-terroris is geen uitsondering nie-"dit is 'n gruwelike storie met baie opgemaakte woorde!"
Stel jou voor: vreemde goed gebeur in die nag in hierdie dorp- die tande wat kinders onder hul kussings los vir die tandfeetjie word deur aaklikge goeters soos dooie slakke en spinnekoppe vervang. Toe 'n nuwe tandarts Dr. Payne haar verskyning maak word Alfie gou een van haar slagoffers- hy het 'n mondvol slegte tande na 'n pynlike ondervinding met 'n vorige tandarts, maar niks het hom voorberei vir waartoe Dr. Payne in staat is nie! Hy is nou gedetermineerd om uit te vind wie die booswig is wat die kinders so treiter, en Raj die winkelier skenk sy tand vir die proefneming. Alfie moet ook nog die nuuskierige maatskaplike werker Winnie en sy siek pa en Gabz , sy vriendin hanteer. Dit word letterlik'n heksejag en baie gevaarlik vir Gabz en Alfie.
Walliams se vrugbare skeppende verbeelding en fyn humorsin stel weer nie teleur nie! Alfie se ondervinding in Dr. Payne se stoel sal menige leser nagmerries gee- en groot dankbaarheid dat sy net in hierdie storie lewendig word. 'n Grillerige vreesaanjaende leeservaring soos min.